Norsk student utsatt for grovt overfall i Frankrike
Én avis skriver at det var snakk om en dansk og en norsk jente, mens en annen avis skriver at begge var norske. En maskert og bevæpnet mann skal natt til mandag ha banket på døren til leiligheten de to studentene deler, og utga seg for å være en nabo, skriver en fransk avis. Da de åpnet døren skal han ha tvunget seg inn og truet med å skyte dem dersom de ikke ga ham alt de hadde av verdisaker. Raneren truet også kvinnene til å oppgi pinkodene på bankkortene sine, ifølge avisen. Han voldtok også den ene av kvinnene før han bandt dem og stakk fra stedet, opplyser fransk politi. De to kvinnene klarte til slutt å komme seg løs og fikk varslet politiet, som opplyser at de to er i sjokk og svært preget av det de ble utsatt for. Statsadvokat Brice Robin karakteriserer overfallet som ualminnelig grovt. Både Utenriksdepartementet og studentorganisasjonen Ansa bekrefter at de kjenner til saken, men ønsker ikke å gi noen kommentarer.
To unge kvinner ble overfalt og ranet i leiligheten de deler i Sør-Frankrike. Den ene ble også voldtatt, opplyser politiet ifølge en fransk avis.